[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 14.3.2008

COM(2008) 152 τελικό

Πρόταση

ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση της διοργανικής συμφωνίας της 17ης Μαΐου 2006 για δημοσιονομική πειθαρχία και χρηστή δημοσιονομική διαχείριση όσον αφορά την προσαρμογή του πολυετούς δημοσιονομικού πλαισίου υποβληθείσα από την Επιτροπή στο Κοινοβούλιο και το Συμβούλιο σύμφωνα με τo σημείο 48 της διοργανικής συμφωνίας της 17 ης Μαΐου 2006

ΑΙΤΙΟΛΟΓΙΚΗ ΕΚΘΕΣΗ

Τα σημεία 18 και 48 της διοργανικής συμφωνίας της 17ης Μαΐου 2006 προβλέπουν την υποβολή από την Επιτροπή στα δύο σκέλη της αρμόδιας για τον προϋπολογισμό αρχής προτάσεων προσαρμογής του δημοσιονομικού πλαισίου που κρίνονται αναγκαίες λαμβανομένων υπόψη των όρων εκτέλεσης.

Η παρούσα διαδικασία περιλαμβάνει :

- την προσαρμογή του συνολικού ποσού των πιστώσεων πληρωμών, λαμβανομένων υπόψη των απαιτήσεων, για την εξασφάλιση ομαλής εξέλιξης σε σχέση με τις πιστώσεις ανάληψης υποχρεώσεων (σημείο 18)·

- εφόσον μετά την 1η Ιανουαρίου 2007 εγκριθούν οι νέοι κανόνες ή προγράμματα που διέπουν τα διαρθρωτικά ταμεία, το Ταμείο Συνοχής, τη γεωργική ανάπτυξη και το Ευρωπαϊκό Ταμείο Αλιείας, τα δύο σκέλη της αρμόδιας για τον προϋπολογισμό αρχή δεσμεύονται να επιτρέψουν τη μεταφορά σε επόμενα έτη, καθ' υπέρβαση των αντιστοίχων ανωτάτων ορίων δαπανών, των μη χρησιμοποιηθεισών κατά το 2007 πιστώσεων (σημείο 48).

Η εξέταση, από αυτές τις δύο πτυχές, της εκτέλεσης κατά το 2007 οδήγησε την Επιτροπή στην υποβολή της ακόλουθης πρότασης προσαρμογής του δημοσιονομικού πλαισίου στην αρμόδια για τον προϋπολογισμό αρχή σύμφωνα με το σημείο 48. Η παρούσα πρόταση για να ληφθούν υπόψη οι όροι εκτέλεσης εφαρμόζεται στα ανώτατα όρια δαπανών σε τρέχουσες τιμές.

Περαιτέρω, το σημείο 16 της διοργανικής συμφωνίας ορίζει ότι κάθε χρόνο η Επιτροπή, πριν ξεκινήσει η διαδικασία του προϋπολογισμού του οικονομικού έτους ν + 1, προβαίνει σε τεχνική προσαρμογή του δημοσιονομικού πλαισίου, σε συνάρτηση με την εξέλιξη του ακαθάριστου εθνικού εισοδήματος της ΕΕ (ΑΕΕ) και των τιμών και ανακοινώνει τα αποτελέσματα στα δύο σκέλη της αρμόδιας για τον προϋπολογισμό αρχής. Όσον αφορά τις τιμές, τα ανώτατα όρια δαπανών σε τρέχουσες τιμές καθορίζονται βάσει του σταθερού αποπληθωριστή 2% που προβλέπεται στο σημείο 16 της διοργανικής συμφωνίας. Όσον αφορά την εξέλιξη του ΑΕΕ, η παρούσα πρόταση περιλαμβάνει τις τελευταίες διαθέσιμες οικονομικές προβλέψεις.

1. ΠΡΟΣΑΡΜΟΓΗ ΤΩΝ ΔΙΑΡΘΡΩΤΙΚΩΝ ΤΑΜΕΙΩΝ, ΤΟΥ ΤΑΜΕΙΟΥ ΣΥΝΟΧΗΣ, ΤΗΣ ΑΓΡΟΤΙΚΗΣ ΑΝΑΠΤΥΞΗΣ ΚΑΙ ΤΟΥ ΕΥΡΩΠΑΪΚΟΥ ΤΑΜΕΙΟΥ ΑΛΙΕΙΑΣ ΕΝΟΨΕΙ ΤΩΝ ΟΡΩΝ ΕΚΤΕΛΕΣΗΣ ΤΟΥΣ (ΣΗΜΕΙΟ 48)

Σύμφωνα με το σημείο 48 της διοργανικής συμφωνίας, εφόσον μετά την 1η Ιανουαρίου 2007 εγκριθούν οι νέοι κανόνες ή προγράμματα που διέπουν τα διαρθρωτικά ταμεία, το Ταμείο Συνοχής, τη γεωργική ανάπτυξη και το Ευρωπαϊκό Ταμείο Αλιείας, τα δύο σκέλη της αρμόδιας για τον προϋπολογισμό αρχή δεσμεύονται να επιτρέψουν, με βάση πρόταση της Επιτροπής, τη μεταφορά σε επόμενα έτη, καθ' υπέρβαση των αντιστοίχων ανωτάτων ορίων δαπανών, των μη χρησιμοποιηθεισών κατά το 2007 πιστώσεων.

1.1. Πεδίο εφαρμογής του σημείου 48 της διοργανικής συμφωνίας

Η διοργανική συμφωνία θεσπίζει την αρχή ότι η μεταφορά περιορίζεται στις μη χρησιμοποιηθείσες πιστώσεις για το πρώτο έτος του δημοσιονομικού πλαισίου.

Η μεταφορά εφαρμόζεται στα προγράμματα που χρηματοδοτούνται από τα διαθρωτικά ταμεία (το Ευρωπαϊκό Ταμείο Περιφερειακής Ανάπτυξης και το Ευρωπαϊκό Κοινωνικό Ταμείο) και το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Αλιείας. Επίσης εφαρμόζεται στη συμβολή του Ευρωπαϊκού Ταμείου Περιφερειακής Ανάπτυξης στα διασυνοριακά προγράμματα και στα προγράμματα για θαλάσσιες λεκάνες στο πλαίσιο του Ευρωπαϊκού Μέσου Γειτονίας και Εταιρικής Σχέσης (ΕΜΓΕΣ) και στα διασυνοριακά προγράμματα του μηχανισμού προενταξιακής βοήθειας (IPA). Τα τελευταία προγράμματα υπάγονται στα διαθρωτικά ταμεία και τα σχετικά ποσά διατίθενται εκ νέου στα κράτη μέλη σε περίπτωση καθυστερήσεων στην υποβολή των αντίστοιχων προγραμμάτων[1].

1.2. Προτεινόμενη μεταφορά των πιστώσεων ανάληψης υποχρεώσεων από το 2007 στα επόμενα έτη (Πίνακας 1)

Πιστώσεις ανάληψης υποχρεώσεων που ανέρχονται σε 2 034 εκατ. EUR ακυρώθηκαν το 2007, δηλαδή ούτε εκτελέστηκαν κατά το 2007 ούτε μεταφέρθηκαν στο 2008. Αυτό αντιστοιχεί σε κονδύλια του 2007 σχετικά με 45 επιχειρησιακά προγράμματα τα οποία δεν κατέστη δυνατό να εγκριθούν εντός του 2007, ιδίως λόγω της καθυστερημένης υποβολής τους στην Επιτροπή. Ο παρακάτω πίνακας παρουσιάζει την κατανομή ανά Ταμείο των καθυστερημένων προγραμμάτων.

[pic]Είναι σαφές ότι οι καθυστερήσεις στον αρχικό προγραμματισμό για την περίοδο 2007-2013 μειώθηκαν δραστικά σε σύγκριση με την περίοδο 2000-2006. Όπως φαίνεται στον παρακάτω συγκριτικό πίνακα, το ποσό που πρέπει να προγραμματισθεί εκ νέου μειώθηκε από 20% σε 3%.

[pic]

Ποσοστό 72% του απαιτούμενου εκ νέου προγραμματισμού οφείλεται σε καθυστερήσεις των προγραμμάτων αγροτικής ανάπτυξης. Μερικές πτυχές του προγραμματισμού για την αγροτική ανάπτυξη επιβάρυναν τη διαδικασία έγκρισης σε σχέση με τη διαδικασία των προγραμμάτων συνοχής. Πρώτον, ο προγραμματισμός για την αγροτική ανάπτυξη ανάγεται σε μέτρα αγροτικής ανάπτυξης, τα οποία απαιτούν πολύ λεπτομερείς πληροφορίες, για παράδειγμα σχετικά με τις περιβαλλοντικές πτυχές. Δεύτερον, κάθε πρόγραμμα υποβάλλεται για έγκριση στην επιτροπή αγροτικής ανάπτυξης πριν να υποβληθεί για έγκριση στην Επιτροπή. Τρίτον, ένας μεγάλος αριθμός προγραμμάτων υποβλήθηκαν στην Επιτροπή κατά το δεύτερο εξάμηνο του 2007, γεγονός το οποίο μπορεί να οφείλεται σε κάποιο βαθμό στην αβεβαιότητα της έκβασης των διαπραγματεύσεων για την προαιρετική διαφοροποίηση κατά τη διάρκεια του πρώτου εξαμήνου του 2007. Τέλος, άλλοι παράγοντες (όπως οι εθνικοί θεσμικοί περιορισμοί και η έλλειψη προηγούμενης πείρας στον προγραμματισμό) μπορεί να συνέβαλαν στην καθυστερημένη υποβολή των σχεδίων προγραμμάτων ή/και σε καθυστερήσεις σχετικά με τις διευκρινίσεις που ζητήθηκαν από την Επιτροπή.

Οι καθυστερήσεις στον προγραμματισμό του ΕΤΠΑ οφείλονταν ιδίως στην καθυστερημένη υποβολή των σχετικών προγραμμάτων. Σε μερικές περιπτώσεις, το περιεχόμενό τους απαιτούσε περαιτέρω διαπραγματεύσεις για να υπάρξει μεγαλύτερη συνοχή με τους στόχους της Κοινότητας. Όσον αφορά τις διαπραγματεύσεις σχετικά με τα τέσσερα προγράμματα του μηχανισμού προενταξιακής βοήθειας που είχαν καθυστερήσει, σημειώθηκε πρόοδος με αργό ρυθμό διότι η συμμετοχή στις διαπραγματεύσεις περισσότερων χωρών, μερικές εκ των οποίων είναι τρίτες χώρες, καθιστά αναπόφευκτα τη διαδικασία περισσότερο πολύπλοκη. Ανάλογες δυσκολίες επηρέασαν τα προγράμματα του ΕΜΓΕΣ, εκ των οποίων μόνο το πρόγραμμα για τη Βαλτική Θάλασσα υποβλήθηκε και εγκρίθηκε το 2007.

Επίσης, πολλά προγράμματα του ΕΤΑ υποβλήθηκαν πολύ αργά (π.χ. Δεκέμβριος του 2007) με αποτέλεσμα να είναι αδύνατη η έγκρισή τους κατά το 2007.

Ο πίνακας 1α στο Παράρτημα δίνει συνολική εικόνα της υποαπορρόφησης το 2007 ανά στόχο και Ταμείο. Το ποσό των πιστώσεων που υποαπαρροφήθηκαν ανήλθε σε 3 525 εκατ. EUR. Από αυτά 1 491 εκατ. EUR μεταφέρθηκαν στο 2008, δεδομένου ότι τα προκαταρκτικά στάδια της διαδικασίας ανάληψης είχαν ήδη ολοκληρωθεί στο τέλος του 2007. Επομένως, απομένουν 2 034 εκατ. EUR, των οποίων προτείνεται η μεταφορά, σύμφωνα με το σημείο 48 της διοργανικής συμφωνίας, σε μεταγενέστερα έτη της περιόδου προγραμματισμού.

Ο ακόλουθος πίνακας παρουσιάζει τον προτεινόμενο εκ νέου προγραμματισμό για τον τομέα 1β και τον τομέα 2[2].

[pic]

Το προφίλ χαρακτηρίζεται από ελαφρά συσσώρευση στην αρχή της περιόδου αλλά τα ποσά είναι μικρά σε σχέση με το μέγεθος των ετήσιων κονδυλίων.

Επιπρόσθετα, ο πίνακας 1β δίνει τις λεπτομέρειες ανά Ταμείο και τη χρήση της κατανομής ανά έτος της προτεινόμενης μεταφοράς.

1.3. Αποτέλεσμα των προτεινόμενων μεταφορών στο επίπεδο των αντίστοιχων πιστώσεων πληρωμών

Ο εκ νέου προγραμματισμός στον τομέα 1β δεν έχει σημαντικές επιπτώσεις στο αναμενόμενο προφίλ πληρωμών όλης της περιόδου. Για τα προγράμματα αγροτικής ανάπτυξης (τομέας 2) ο εκ νέου προγραμματισμός αυξάνει τις αναμενόμενες πληρωμές το 2008 κατά 1 014 εκατ. EUR, ποσό που αρχικά είχε προβλεφθεί για το 2007. Οι συνέπειες για τα έτη 2009-2013 θα είναι μόνο περιθωριακές.

Ενόψει του γεγονότος ότι ο προϋπολογισμός του 2008 αφήνει επαρκές περιθώριο κάτω από το ανώτατο όριο του δημοσιονομικού πλαισίου, η Επιτροπή δεν θεωρεί απαραίτητο να προτείνει την προσαρμογή των ανώτατων ορίων των πιστώσεων πληρωμών για το 2008 συνεπεία του προτεινόμενου εκ νέου προγραμματισμού σύμφωνα με το σημείο 48 της διοργανικής συμφωνίας.

2. ΔΙΑΤΗΡΗΣΗ ΤΗΣ ΟΜΑΛΗΣ ΕΞΕΛΙΞΗΣ ΜΕΤΑΞΥ ΠΙΣΤΩΣΕΩΝ ΠΛΗΡΩΜΩΝ ΚΑΙ ΠΙΣΤΩΣΕΩΝ ΑΝΑΛΗΨΗΣ ΥΠΟΧΡΕΩΣΕΩΝ (ΣΗΜΕΙΟ 18)

Ένας από τους στόχους του δημοσιονομικού πλαισίου έγκειται στη διασφάλιση της ομαλούς εξέλιξης μεταξύ αναλήψεων υποχρεώσεων και πληρωμών. Η σχέση αυτή καθορίστηκε για τη διάρκεια του δημοσιονομικού πλαισίου με βάση ορισμένες υποθέσεις, που ανακοινώθηκαν και στα δύο σκέλη της αρμόδιας για τον προϋπολογισμό αρχής τον Μάιο του 2005. Το ετήσιο ανώτατο όριο των πιστώσεων πληρωμών στο δημοσιονομικό πλαίσιο 2007-2013 βασίστηκε στη μεθοδολογία αυτή. Η Επιτροπή πρέπει να επανεξετάσει τις υποθέσεις αυτές το 2010 σύμφωνα με τους όρους του σημείου 19 της διοργανικής συμφωνίας.

Το σημείο 18 της διοργανικής συμφωνίας υποχρεώνει την Επιτροπή να ελέγξει το συνολικό ανώτατο όριο των πιστώσεων πληρωμών που θεσπίστηκε κατά τη σύνταξη του δημοσιονομικού πλαισίου, σε σχέση με την εκτέλεση του προϋπολογισμού του 2007 και τον προϋπολογισμό του 2008 και να κάνει τις προσαρμογές που κρίνει αναγκαίες.

Στο προφίλ των συνολικών πιστώσεων πληρωμών παρουσιάζεται άνοδος κατά το έτος 2008, η οποία ακολουθείται από πτώση κατά το έτος 2009. Η άνοδος κατά το 2008 οφείλεται ιδίως στην προβλεπόμενη συγκέντρωση των πληρωμών που συνδέεται με την αλληλεπικάλυψη μεταξύ του τελικού σταδίου της περιόδου προγραμματισμού 2000-2006 και του εναρκτήριου σταδίου της περιόδου 2007-2013 για τις διαρθρωτικές ενέργειες. Αναμένεται να μειωθούν σημαντικά οι πληρωμές κατά το 2009 λόγω της σταδιακής κατάργησης των επιστροφών των προγραμμάτων της περιόδου 2000-2006 κατά τρόπο που υπερκαλύπτει την αύξηση των επιστροφών που αφορούν τη σταδιακή έναρξη των προγραμμάτων της περιόδου 2007-2013.

Η παρούσα αξιολόγηση των αναγκών σε πιστώσεις πληρωμών δεν καταδεικνύει ανάγκη προσαρμογής του υφιστάμενου ανώτατου ορίου πληρωμών για το 2009. Σύμφωνα με τις τελευταίες εκτιμήσεις των διαρθρωτικών ενεργειών που έγιναν από τις υπηρεσίες περιφερειακής πολιτικής, οι απαιτήσεις πληρωμών συμμορφώνονται πλήρως με το υφιστάμενο ανώτατο όριο πληρωμών. Συνεπώς, η Επιτροπή εκτιμά ότι δεν υπάρχει λόγος υποβολής προς το παρόν πρότασης για την προσαρμογή του ανώτατου ορίου των πιστώσεων πληρωμών για το έτος 2009. Βεβαίως, θα συνεχίσει να παρακολουθεί προσεκτικά την εξέλιξη της κατάστασης.

Η Επιτροπή θα διευκρινίσει τις εκτιμήσεις της για τις πληρωμές στο προσχέδιο του προϋπολογισμού του 2009, για τις διαρθρωτικές ενέργειες και για όλους τους άλλους τομείς, σύμφωνα με τις πραγματικές ανάγκες, τις αρχές της δημοσιονομικής πειθαρχίας και την ανάγκη διατήρησης επαρκούς περιθωρίου για απρόβλεπτες περιστάσεις.

Πίνακας 1: Εκτέλεση των διαρθρωτικών ταμείων το 2007 – Μεταφορά μη χρησιμοποιηθεισών πιστώσεων

[pic]

[pic]

3. ΤΕΧΝΙΚΗ ΠΡΟΣΑΡΜΟΓΗ ΤΟΥ ΔΗΜΟΣΙΟΝΟΜΙΚΟΥ ΠΛΑΙΣΙΟΥ ΓΙΑ ΤΟ 2009 ΣΕ ΣΥΝΑΡΤΗΣΗ ΜΕ ΤΗΝ ΕΞΕΛΙΞΗ ΤΟΥ ΑΕΕ (ΣΗΜΕΙΟ 16)

Στον πίνακα 2 εμφαίνεται το δημοσιονομικό πλαίσιο για την ΕΕ-27, το οποίο έχει λάβει υπόψη του τους όρους εκτέλεσης και έχει προσαρμοστεί για το 2009 (ήτοι σε τρέχουσες τιμές και εκφρασμένο σε ποσοστό του ΑΕΕ με τη χρησιμοποίηση των τελευταίων διαθέσιμων προβλέψεων).

3.1. Συνολικά στοιχεία για το ΑΕΕ

Σύμφωνα με τις τελευταίες διαθέσιμες προβλέψεις, το ΑΕΕ για το 2009 καθορίζεται σε 13 129 δισ. EUR σε τρέχουσες τιμές για την ΕΕ-27 (και σε 12 547 δισ. EUR για το 2008 και σε 11 975 δισ. EUR για το 2007).

Για τα επόμενα έτη (2010-2013) το ΑΕΕ της ΕΕ-27 υπολογίσθηκε με βάση τις εσωτερικές προβλέψεις της Επιτροπής για το μέσο ετήσιο συντελεστή ανάπτυξης σε πραγματικές τιμές. Αυτές οι προβλέψεις είναι ενδεικτικές και θα ενημερώνονται ετησίως με βάση τις τελευταίες διαθέσιμες οικονομικές προβλέψεις.

3.2. Κύρια αποτελέσματα της τεχνικής προσαρμογής του δημοσιονομικού πλαισίου για το 2009

Το συνολικό ανώτατο όριο των πιστώσεων ανάληψης υποχρεώσεων για το 2009, λαμβανομένης υπόψη της εκτέλεσης (ήτοι 136 211 εκατ. EUR) ισοδυναμεί με το 1,04 % του ΑΕΕ.

Το αντίστοιχο συνολικό ανώτατο όριο των πιστώσεων πληρωμών (ήτοι 123 858 εκατ. EUR) ισοδυναμεί με το 0,94 % του ΑΕΕ. Με βάση τις τελευταίες οικονομικές προβλέψεις, αυτό αφήνει περιθώριο κάτω από το ανώτατο όριο 1,24 % των ιδίων πόρων που ανέρχεται σε 38 941 εκατ. EUR (ήτοι 0,30 % του ΑΕΕ για την ΕΕ-27).

3.3. Άλλα στοιχεία που συνδέονται με την τεχνική προσαρμογή

Τομέας 5 (Διοίκηση)

Όσον αφορά τον τομέα 5, σε μία υποσημείωση του πίνακα του δημοσιονομικού πλαισίου διευκρινίζεται ότι τα ποσά για δαπάνες συντάξεων που έχουν ληφθεί υπόψη κάτω από το ανώτατο όριο του εν λόγω τομέα υπολογίζονται καθαρά αφού αφαιρεθούν οι εισφορές του προσωπικού στο συνταξιοδοτικό σύστημα εντός του ορίου των 500 εκατ. EUR (σε τιμές 2004), για την περίοδο 2007-2013. Αυτή η διάταξη πρέπει να ερμηνευθεί ως επιβάλλουσα διπλό όριο στα ποσά που προέρχονται από μείωση δαπανών συντάξεων για την εφαρμογή του ανωτάτου ορίου αυτού του τομέα :

- Κάθε έτος, το ποσό αυτό δεν μπορεί να υπερβαίνει τις εισφορές που είναι εγγεγραμμένες στα έσοδα του προϋπολογισμού.

- Το σύνολο των μειώσεων αυτών κατά την περίοδο 2007-2013 δεν μπορεί να υπερβεί τα 500 εκατ. EUR σε σταθερές τιμές του 2004.

Η επαναληπτική φύση των διοικητικών δαπανών επιβάλλει την ετήσια έγκριση του χαμηλότερου ορίου για να αποφευχθεί η χρησιμοποίηση, στην αρχή της χρονικής περιόδου, περιθωρίου το οποίο δεν θα ήταν πλέον συνολικά διαθέσιμο αργότερα. Για το 2009 το ποσό που πρέπει να αφαιρεθεί ανέρχεται σε 78,0 εκατ. EUR σε τρέχουσες τιμές.

Δαπάνες εκτός του δημοσιονομικού πλαισίου 2007-2013

Προβλέπονται ορισμένα μέσα εκτός των ανωτάτων ορίων των δαπανών που συμφωνήθηκαν στο δημοσιονομικό πλαίσιο 2007-2013. Αυτά τα μέσα δίνουν τη δυνατότητα ταχείας αντίδρασης σε εξαιρετικές ή απρόβλεπτες περιστάσεις, και προσφέρουν εντός ορισμένων ορίων κάποια ευελιξία πέραν των συμφωνηθέντων ανωτάτων ορίων των δαπανών :

- το αποθεματικό επείγουσας βοήθειας , το οποίο μπορεί να κινητοποιηθεί έως 221,0 εκατ. EUR κατά ανώτατο όριο ετησίως σε σταθερές τιμές του 2004, ή 244,0 εκατ. EUR το 2009 σε τρέχουσες τιμές·

- το Tαμείο Αλληλεγγύης της ΕΕ , του οποίου το ανώτατο ετήσιο ποσό σε τρέχουσες τιμές είναι 1 δισ. EUR·

- το μέσο ευελιξίας , με μέγιστο ανώτατο ποσό σε τρέχουσες τιμές 200 εκατ. EUR ετησίως, συν την αναλογία των αχρησιμοποίητων ετησίων ποσών των ετών 2007 και 2008, τα οποία μπορούν να μεταφερθούν στο έτος 2009.

Επιπλέον, θα είναι δυνατό να κινητοποιείται το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) έως 500 εκατ. EUR κατά ανώτατο όριο ετησίως σε τρέχουσες τιμές με την ανάληψη ποσών από τα υπάρχοντα περιθώρια κάτω από το συνολικό ανώτατο όριο των πιστώσεων ανάληψης υποχρεώσεων του προηγούμενου έτους, και/ή από τις ακυρωθείσες αναλήψεις υποχρεώσεων από τα προηγούμενα δύο έτη (με εξαίρεση εκείνων που αφορούν τον τομέα 1β). Για το έτος 2009, πληρούνται οι όροι για την εγγραφή του ποσού των 500 εκατ. EUR στον προϋπολογισμό.

Πράξεις εκτός του προϋπολογισμού και ίδιοι πόροι

Το τέταρτο εδάφιο του σημείου 11 της διοργανικής συμφωνίας προβλέπει ότι οι πληροφορίες που αφορούν πράξεις που δεν περιλαμβάνονται στον γενικό προϋπολογισμό και η προβλέψιμη εξέλιξη των διαφόρων κατηγοριών ιδίων πόρων ορίζονται, ενδεικτικά, σε πίνακες και ενημερώνονται κάθε έτος όταν γίνεται η τεχνική προσαρμογή του δημοσιονομικού πλαισίου.

Στον συνημμένο πίνακα 3 περιλαμβάνονται αυτές οι ενημερωμένες πληροφορίες βάσει των πλέον πρόσφατων διαθέσιμων εκτιμήσεων. Αφορούν το Ευρωπαϊκό Ταμείο Ανάπτυξης (ΕΤΑ) και τη διάρθρωση των ιδίων πόρων.

ΠΙΝΑΚΑΣ 2: ΔΗΜΟΣΙΟΝΟΜΙΚΟ ΠΛΑΙΣΙΟ 2007 -2013 σε τρέχουσες τιμές

[pic]

ΠΙΝΑΚΑΣ 3: ΕΝΔΕΙΚΤΙΚΟ ΠΡΟΓΡΑΜΜΑ ΔΑΠΑΝΩΝ ΠΟΥ ΔΕΝ ΕΧΟΥΝ ΕΓΓΡΑΦΕΙ ΣΤΟ ΓΕΝΙΚΟ ΠΡΟΫΠΟΛΟΓΙΣΜΟ ΚΑΙ ΕΝΔΕΙΚΤΙΚΗ ΕΞΕΛΙΞΗ ΤΩΝ ΔΙΑΦΟΡΩΝ ΙΔΙΩΝ ΠΟΡΩΝ

[pic]

Πρόταση

ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση της διοργανικής συμφωνίας της 17 ης Μαΐου 2006 για δημοσιονομική πειθαρχία και χρηστή δημοσιονομική διαχείριση όσον αφορά την προσαρμογή του πολυετούς δημοσιονομικού πλαισίου

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη διοργανική συμφωνία μεταξύ του Ευρωπαϊκού Κοινοβουλίου, του Συμβουλίου και της Επιτροπής της 17ης Μαΐου 2006 για δημοσιονομική πειθαρχία και χρηστή δημοσιονομική διαχείριση[3], και ιδίως το σημείο 48,

την πρόταση της Επιτροπής,[4]

Εκτιμώντας τα εξής :

(1) Λόγω των καθυστερήσεων κατά την έγκριση ορισμένων επιχειρησιακών προγραμμάτων των τομέων 1β και 2, ποσό 2 034 εκατομμυρίων EUR σε τρέχουσες τιμές από τις πιστώσεις που διατέθηκαν για τα διαρθρωτικά ταμεία, το Ταμείο Συνοχής, την αγροτική ανάπτυξη και το Ευρωπαϊκό Ταμείο Αλιείας δεν κατέστη δυνατό να αναληφθεί το 2007 ούτε να μεταφερθεί στο 2008. Σύμφωνα με το σημείο 48 της διοργανικής συμφωνίας, το ποσό αυτό πρέπει να μεταφερθεί στα επόμενα οικονομικά έτη αυξάνοντας τα αντίστοιχα ανώτατα όρια δαπανών για τις πιστώσεις ανάληψης υποχρεώσεων.

(2) Επομένως, το παράρτημα I της διοργανικής συμφωνίας για δημοσιονομική πειθαρχία και χρηστή δημοσιονομική διαχείριση πρέπει να τροποποιηθεί ανάλογα[5],

ΑΠΟΦΑΣΙΖΟΥΝ:

Άρθρο μόνο

Το παράρτημα I της διοργανικής συμφωνίας για δημοσιονομική πειθαρχία και χρηστή δημοσιονομική διαχείριση αντικαθίσταται από το παράρτημα της παρούσας απόφασης.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΔΗΜΟΣΙΟΝΟΜΙΚΟ ΠΛΑΙΣΙΟ 2007 -2013

[pic]

[1] Σύμφωνα με το άρθρο 21 παράγραφος 5 του κανονισμού του Συμβουλίου αριθ. 1083/2006 της 11ης Ιουλίου 2006.

[2] Τα ποσά σε αυτόν τον πίνακα εκφράζονται σε ευρώ, καθώς ο προγραμματισμός στον τομέα 1β, στην αγροτική ανάπτυξη και στο Ευρωπαϊκό Ταμείο Αλιείας γίνεται σε ευρώ. Ωστόσο, η προσαρμογή των ετήσιων ανώτατων ορίων του δημοσιονομικού πλαισίου γίνεται σε εκατομμύρια ευρώ, επομένως απαιτείται στρογγυλοποίηση.

[3] ΕΕ C 139 της 14.6.2006, σ. 1, όπως τροποποιήθηκε από την απόφαση 2008/29/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2007, για την τροποποίηση της διοργανικής συμφωνίας της 17ης Μαΐου 2006 για δημοσιονομική πειθαρχία και χρηστή δημοσιονομική διαχείριση όσον αφορά το πολυετές δημοσιονομικό πλαίσιο, ΕΕ L 6 της 10.1.2008, σ.7.

[4] ΕΕ COM xxx της xx.xx.2008.

[5] Για το σκοπό αυτό, τα στοιχεία σε τρέχουσες τιμές μετατρέπονται σε τιμές του 2004.